<classify> JESHI la Polisi Kanda Maalumu ya Dar es Salaam limewataka wananchi kusherehekea Sikukuu za Krismasi na Mwaka Mpya kwa kujiepusha na vitendo vya uvunjifu wa amani pamoja na ulevi wa kupindukia.Akizungumza na vyombo vya habari Dar es Salaam jana, Kamanda wa Polisi wa kanda hiyo, Lazaro Mambosasa, alisema wamejipanga kuimarisha ulinzi wakati wa sikukuu hizo na kuwataka wananchi kusherehekea kwa amani na utulivu.Alisema kuhakikisha usalama wa kutosha, Polisi ikishirikiana na vyombo vingine vya ulinzi na usalama wamepanga kuimarisha doria mikusanyiko ya watu fukwe za bahari, nyumba za ibada na kumbi za starehe.Tunawatahadharisha watakaokuwa wakiendesha vyombo vya moto kufuata sheria za usalama barabarani na kuepuka kujaza watu kupita kiasi kwenye magari, kubeba mishikaki katika pikipiki kuendesha ukiwa umekunywa pombe na kuendesha mwendo kasi na kufanya fujo barabarani, alisema Mambosasa.Alisema anayekiuka, hatua za kisheria ikiwemo kufikishwa mahakamani zitachukuliwa dhidi yake. Kamanda Mambosasa alionya watumiaji wa baadhi ya magari na pikipiki kuacha kupiga vingora na kusisitiza kuwa magari yanayopaswa kutumia vingora hivyo ni yale yanayotambulika kisheria nchini.Alisema magari ya dharura yanayopaswa kutumia vingora na vimulimuli hivyo ni magari ya misafara ya viongozi wa kitaifa na kimataifa, magari ya vyombo vya ulinzi na usalama, magari ya kubeba wagonjwa na yenye kibali kutoka Waziri wa Mambo ya Ndani ya Nchi na kutangazwa kwenye gazeti la serikali.  <topic>: kitaifa 